Diari Oficial de la Generalitat Valenciana


Sumari del DOGV 6126, del 20-10-2009 (2009/11739)

RESOLUCIÓ de 13 d'octubre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració en matèria d'educació entre la Conselleria d'Economia, Hisenda i Ocupació i el Col·legi Oficial de Graduats Socials de València per a la col·laboració institucional en matèria sociolaboral en els àmbits comuns de competència d'ambdues parts firmants.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6126

Data del DOGV
:   20-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/11477


Data del document
:   13-10-2009

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Economia, Hisenda i Ocupació
    * cooperació administrativa
    * fundació de l'empresa
    * col·legi professional
    * Dret del treball

RESOLUCIÓ de 13 d'octubre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració en matèria d'educació entre la Conselleria d'Economia, Hisenda i Ocupació i el Col·legi Oficial de Graduats Socials de València per a la col·laboració institucional en matèria sociolaboral en els àmbits comuns de competència d'ambdues parts firmants.  
 [2009/11285]  
La Conselleria d'Economia, Hisenda i Ocupació i el Col·legi Oficial de Graduats Socials de València han subscrit, després de la tramitació prèvia reglamentària, el 1 de setembre de 2009, un conveni marc de col·laboració per a la col·laboració institucional en matèria sociolaboral en els àmbits comuns de competència d'ambdues parts firmants.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 1877/2009, i que figura com a annex d'esta resolució.  
València, 13 d'octubre de de 2009.- El director general de Relacions amb les Corts i Secretariat del Consell: Ángel Mompó Romero.  
Conveni marc de col·laboració entre la Conselleria d'Economia, Hisenda i Ocupació de la Generalitat i el Col·legi Oficial de Graduats Socials de València per a la col·laboració institucional en matèria sociolaboral en els àmbits comuns de competència d'ambdues parts firmants  
València, 1 de setembre de 2009  
Reunits  
D'una part, Gerardo Camps Devesa, vicepresident segon del Consell i conseller d'Economia, Hisenda i Ocupació, autoritzat per a la firma del present Acord de col·laboració per acord del Consell de data 24 de juliol de 2009.  
D'una altra, Ricardo Gabaldón Gabaldón, que actua en representació del Col·legi Oficial de Graduats Socials de València, en virtut de les atribucions que li conferix l'article 37 dels estatuts del Col·legi Oficial de Graduats Socials de València.  
Intervenen en la representació i amb les facultats que els seus respectius càrrecs els conferixen, i per això  
Exposen  
L'article 51 de l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, reformat per Llei Orgànica 5/1994, de 24 de març, i per Llei Orgànica 1/2006, de 10 d'abril establix, en l'apartat primer, que correspon a la Generalitat l'execució de la legislació de l'Estat en matèria laboral, assumint les facultats, competències i servicis que en este àmbit i a nivell d'execució té l'Estat respecte a les relacions laborals, sense perjuí de l'alta inspecció d'este, i el foment actiu de l'ocupació.   
La Conselleria d'Economia, Hisenda i Ocupació de la Generalitat Valenciana és el departament encarregat de gestionar els distints àmbits i programes que tenen com a finalitat promoure la creació d'ocupació, mitjançar en el mercat de treball, executar les competències inherents a les relacions sociolaborals i incrementar la qualificació professional de la població activa, per tant és el màxim òrgan encarregat de l'execució de la legislació laboral de l'Estat, exercint les competències que legalment tenen atribuïdes a estos efectes.  
El Col·legi de Graduats Socials de València, corporació de dret públic, amb personalitat jurídica pròpia, té entre els seus fins l'ordenació de l'exercici de l'activitat professional, la seua representació exclusiva i la defensa dels interessos socials i professionals dels col·legiats. En l'àmbit dels col·legiats les seues funcions queden recollides en l'Ordre del Ministeri de Treball del 28 d'agost de 1970, com a tècnics en matèries socials i laborals.  
Per tot això la Conselleria d'Economia, Hisenda i Ocupació, d'una banda, i l'Excm. Col·legi Oficial de Graduats Socials de València, d'una altra, manifesten la seua intenció de cooperar en aquells camps i matèries que els són comuns, col·laboració que duen a terme d'acord amb les següents:  
Clàusules  
Primera. Objecte del conveni  
Constituïx l'objecte del present conveni l'establiment d'un marc comú de col·laboració entre la Conselleria d'Economia, Hisenda i Ocupació i l'Excm. Col·legi Oficial de Graduats Socials de València, per a dur a terme, en l'àmbit territorial de la província de València, les actuacions que, incardinades tant en l'àmbit funcional de la competència de la Conselleria d'Economia, Hisenda i Ocupació com en l'àmbit professional dels graduats socials, es relacionen en la clàusula següent.   
Segona. Accions que cal dur a terme  
Les actuacions a què es referix la clàusula primera són les que es detallen a continuació:  
1. En l'àmbit de la innovació i desenvolupament tecnològic: l'ús de l'administració electrònica i en particular en els procediments següents:  
- Obertures de centres de treball i avisos previs d'obres  
- Registre d'Empreses Acreditades de la Llei de Subcontractació del sector de la construcció  
- SMAC  
2. Creació de punts d'informació sociolaboral per a la difusió i informació dels programes d'ajudes a les pimes així com aquelles matèries d'interés per a l'àmbit professional de les relacions laborals i els recursos humans  
3. Realització d'estudis i jornades tècniques en matèria sociolaboral, responsabilitat social corporativa i innovació en relacions laborals   
4. Qualssevol altres que durant la vigència del present acord marc s'aproven de comú acord a proposta de la comissió mixta establida a este efecte en la clàusula cinquena.  
Tercera. Obligacions de les parts  
L'Excm. Col·legi de Graduats Socials durà a terme les actuacions objecte del present conveni segons la programació que els seus òrgans de govern estimen oportuna. Esta programació s'haurà de traslladar a la Conselleria d'Economia, Hisenda i Ocupació per mitjà de la Comissió Mixta establida.  
La Conselleria d'Economia, Hisenda i Ocupació podrà convocar jornades de difusió i presentació de resultats de les actuacions realitzades en col·laboració amb l'entitat firmant.  
Per mitjà d'acords de desplegament del present conveni es podrà preveure la realització de cursos i treballs específics i la participació d'experts de l'organització firmant en jornades de reflexió i anàlisi sobre els temes que s'acorden.   
En el desenvolupament de l'administració electrònica la Conselleria d'Economia, Hisenda i Ocupació facilitarà a l'Excm. Col·legi de Graduats de València l'assistència tècnica necessària per a la seua màxima difusió entre els col·legiats,   
Quarta. Finançament  
Les actuacions objecte del present conveni es realitzaran, preferentment, amb mitjans propis d'ambdues parts, a les quals correspondrà el seu finançament, sense perjuí de la necessària coordinació.  
No obstant això, es podran preveure línies d'ajudes per a la realització de determinades activitats d'estudi i contractació d'experts acadèmics o professionals. En este cas l'Excm. Col·legi de Graduats Socials es considerarà entitat beneficiària a l'empara de la vigent Llei General de Subvencions i legislació autonòmica d'hisenda publica.  
Les línies d'ajudes esmentades hauran de comptar amb la dotació pressupostària adequada i suficient en el pressupost assignat al programa 315.10 la gestió del qual té encarregada la Direcció General de Treball, Cooperativisme i Economia Social.  
Cinquena. Comissió Mixta  
Es constituirà una Comissió Mixta de Cooperació i Coordinació, de caràcter paritari, amb funcions d'estudi i assessorament, seguiment de les actuacions que es duen a terme, així com proposta de noves actuacions de conformitat al que preveu la clàusula segona.  
La dita comissió estarà composta per quatre membres, dos designats pel vicepresident segon del Consell i conseller d'Economia, Hisenda i Ocupació a proposta del secretari autonòmic d'Ocupació i dos pel president del Col·legi de Graduats Socials de València.  
La Comissió Mixta tindrà les funcions següents:  
a) Realitzar el seguiment de les actuacions que implica el conveni, proposant si és el cas les modificacions que es consideren necessàries a les respectives parts.  
b) Assegurar la coordinació de les diverses actuacions.  
c) Impulsar la major celeritat en els tràmits requerits en cada cas.  
d) Interpretar, en cas de dubte, les normes i previsions del present conveni, establint, si és possible, les pautes de caràcter intern a observar, i proposar, si és el cas, les variacions o canvis en ell aconsellables.  
A les sessions de la Comissió es podrà convocar els experts necessaris quan l'ocasió ho requerisca, a fi d'aconseguir la millor informació i coneixement objecte d'estudi i anàlisi.  
Sisena. Resolució del conveni i solució de discrepàncies  
Són causes de resolució del present conveni:  
a) L'incompliment de les seues clàusules, prèvia denúncia de qualsevol de les parts.  
b) El mutu acord de les parts.  
c) La Conselleria d'Economia, Hisenda i Ocupació podrà procedir a la rescissió del conveni en aquells casos en què no s'execute la prestació corresponent.  
El coneixement de les qüestions litigioses que puguen sorgir en la interpretació i aplicació del present protocol si no s'arriba a acord entre les parts, correspondrà a la Sala Contenciosa Administrativa del Tribunal Superior de Justícia de la Comunitat Valenciana.  
Setena. Vigència  
El present Acord de Col·laboració té una vigència de dos anys des de la data de la seua firma, i podrà ser prorrogat per períodes anuals successius -excepte denúncia de les parts comunicada, com a mínim, amb un mes d'antelació- i amb un màxim de duració de cinc anys.  
I en prova de conformitat firmen en duplicat exemplar una vegada llegit i trobat conforme en el lloc i data expressats en l'encapçalament   
El vicepresident segon del Consell i conseller d'Economia, Hisenda i Ocupació  
Gerardo Camps Devesa   
El president del Col·legi Oficial de Graduats Socials de València  
Ricardo Gabaldón Gabaldón